અરવિંદ કેજરીવાલ મુખ્યપ્રધાન બન્યા ત્યારથી જ તેમણે લૅફ્ટેનન્ટ ગવર્નર અને રાજ્યના આઇએએસ અધિકારીઓ સાથે સંઘર્ષનો માર્ગ ગ્રહણ કર્યો છે. અગાઉના રાજ્યપાલ નજીબ જંગ સાથે પણ તેઓ ઉગ્ર ઘર્ષણમાં ઊતર્યા હતા. તેઓ રાજ્યપાલને કોરાણે મુકીને મનસ્વી નિર્ણયોને અમલમાં લાવવા ઇચ્છે છે, જે શક્ય નથી. દિલ્હીના માળખામાં રાજ્ય સરકારે લૅફ્ટેનન્ટ ગવર્નર સાથે મળીને કામ કરવાનું હોય છે. તેમની ઉપરવટ મુખ્યપ્રધાન જઈ શકે નહીં. આ સ્થિતિને કેજરીવાલ સ્વીકારી શક્તા નથી. ઉપરાજ્યપાલની મંજૂરી વિના કોઈ નિર્ણયનો અમલ શક્ય નથી. એ સ્થિતિમાં ઉપરાજ્યપાલને વિશ્વાસમાં લઈને નિર્ણયની પ્રક્રિયામાં આગળ વધવાની કાર્યશૈલી કેજરીવાલ ઇરાદાપૂર્વક અપનાવતા નથી. ‘નાચવું નહીં અને આંગણુ વાંકુ’ હોવાના બહાના જેવું કામ કેજરીવાલનું છે. આ પહેલાં કોંગ્રેસની શીલા દીક્ષિતની સરકાર ત્રણ ટર્મ સુધી ઉત્તમ કામગીરી કરી ચૂકી છે.